บาทเปิด 35.78/80 แข็งค่าตามยูโร
เงินบาทเปิด 35.78/80 แข็งค่าตามยูโร หลังธนาคารกลางยุโรป กระตุ้นเศรษฐกิจน้อยกว่าคาด
4 ธ.ค. 2558

เงินบาทเปิด 35.78/80 แข็งค่าตามยูโร หลังธนาคารกลางยุโรป กระตุ้นเศรษฐกิจน้อยกว่าคาด
นักบริหารเงิน เปิดเผยว่า เงินบาทเปิดตลาดเช้านี้อยู่ที่ระดับ 35.78/80 บาท/ดอลลาร์ แข็งค่าขึ้นจากช่วงเย็นวานนี้ที่ปิดตลาดที่ระดับ 35.90 บาท/ดอลลาร์
โดยวันนี้เงินยูโร และสกุลเงินส่วนใหญ่ปรับตัวแข็งค่าขึ้นเมื่อเทียบกับดอลลาร์ หลังจากที่วานนี้ที่ประชุมธนาคารกลางยุโรป(ECB) ประกาศมาตรการกระตุ้นเศรษฐกิจน้อยกว่าที่ตลาดคาดการณ์ไว้ก่อนหน้านี้ โดยประธาน ECB เลือกที่จะขยายระยะเวลาในการซื้อพันธบัตรตามมาตรการผ่อนคลายเชิงปริมาณ (QE) แทนที่จะเพิ่มวงเงินในการซื้อพันธบัตรรายเดือน 
"บาทแข็งค่าจากเมื่อวาน เพราะผลประชุม ECB ออกมาไม่เป็นไปตามที่ตลาดคาด ซึ่งเดิมตลาดคาดว่าจะมีการเพิ่มปริมาณเงินในการทำ QE แต่ ECB ก็ลดแค่ดอกเบี้ยเท่านั้น จึงทำให้เงินยูโรแข็งค่าเมื่อเทียบกับดอลลาร์" นักบริหารเงิน กล่าว
นักบริหารเงิน คาดว่า วันนี้เงินบาทจะเคลื่อนไหวในกรอบ 35.70-35.90 บาท/ดอลลาร์